**Tudnivalók a szalagavatós szülői felügyelettel kapcsolatban**

2020. február 1. Pestszentimrei Sportkastély

**A jelentkezés módjáról**

Ezen a linken tudnak regisztrálni a segíteni szándékozó szülők:

[szalagavato.apaczai.elte.hu](http://szalagavato.apaczai.elte.hu/)

Ezen tájékoztató figyelmes elolvasása után a kedves szülők rögtön megkezdhetik a fenti linken a felügyeletre való jelentkezést.

Kérjük, hogy töltsék le a fenti linkről a **Házirend**et és a **Tűzvédelmi szabályzatot!**

A  tűzvédelmi szabályzat hosszabb terjedelmű, de túlnyomó része a csarnok felelősségét, feladatait taglalja a munkatársai képzését, a karbantartást illetően. Ezeket át lehet ugrani.

Az épület szerencsére csak  *Mérsékelten tűzveszélyes, D kategóriájú* (ennél veszélytelenebb már csak a *Nem tűzveszélyes*kategória).

A ránk vonatkozó lényegi rész főleg a teljes épületben érvényes dohányzási tilalmat, a tűz jelzését és a menekülési útvonalak szabadon tartását hangsúlyozza és ehhez a következő oldalakat kell áttanulmányozni:

11-13.oldal

24.

25.

27!!-28

37.

41-42

44-46

47!!-48

**Általános tudnivalók a csarnokról minden felügyelőnek**

**Helyszín:** Pestszentimrei Sportkastély, 1188 Budapest, Kisfaludy u. 33/b.

Autóval érkezőknek:
 **GPS-koordináták:** É 47° 24' 36.67", K 19° 11' 27.82"

Parkolás ingyenes! 200 db kövezett, 500 db elkerített füves hely áll rendelkezésre.

Tömegközlekedőknek:

 **Megközelítés BKK-val**

**M3 metrópótlóval** Kőbánya-Kispest felé a **Kőbánya-Kispest (végállomás)** megállóig, onnan **184-es autóbusszal** Pestszentimre, Benjámin utca felé a **Vezér utca** megállóig (21. megálló).

Határ útról **50-es villamossal** végállomásig **Pestszentlőrinc, Béke tér, Üllői út (végállomás)** megállóig, onnan **166-os autóbusszal** Gubacsi út felé 7 megállót a **Kisfaludy utca** megállóig.

**A DOHÁNYZÁS ÉS AZ ALKOHOLFOGYASZTÁS SZIGORÚAN TILOS AZ EGÉSZ ÉPÜLETBEN, MINDEN RÉSZTVEVŐNEK!**

**A felügyelő szülők kabátjukat, esernyőiket stb. az erre kijelölt kis öltözőben tudják elzárni.**

A rendezvényt 16-21 óráig a **Váradi Mentőszolgálat** profi orvosai fogják egy a helyszínen állomásozó esetkocsival kiegészítve biztosítani. Az orvosok a küzdőtér szélén, a technikusi pult mögött fognak tartózkodni, így bármilyen rosszullétet, balesetet ott kell jelenteni. **A mobilszámuk rajta lesz minden RENDEZŐ feliratú kitűző hátoldalán! Ezeket kérjük, érkezéskor vegyék fel és váltáskor adják át a következő felügyelő szülőnek.**

**Két portásunk biztonsági szolgálatot fog teljesíteni**. Ők 15-21 óráig a főbejáratot fogják felügyelni.

**A belépő jegyek nem helyre szólnak, helyfoglalás érkezési sorrendben történik! 16 óra előtt kérem ne engedjék a vendégeket bent tartózkodni a csarnokban, mert a főpróbák nem nyilvánosak.** Esetleg jegyet válthatnak néhányan 15 órától, karszalagot is kaphatnak, de 16 óráig újra el kell hagyniuk a Sportkastélyt.

A földszinten található **ruhatár** díja 150 Ft/fő, de használata **nem kötelező**a vendégeknek.

**Mosdók** a földszinten és az emeleten is találhatóak. 16 óráig a földszinti **büfé** üzemel, 16 órától kinyit az emeleti is. Lift is van **a nehezen mozgók részére**, de az ő részükre azt javasoljuk, hogy a küzdőtéren felállított kb.350 szék valamelyikén foglaljanak helyet.

Mindenütt ki lesz függesztve a főpróbák beosztása és a műsor. Önökön kívül még lesz **2 öregdiák-rendező**, ők a jobb kezeink, ismerik a helyszínt, az eseményt, reggeltől fogva ott lesznek velünk, vegyék igénybe őket is, üzenjenek velük nekünk, ha gond, kérdés adódik. Rajtuk névvel ellátott kitűző lesz: Váradi Bettina és Füstös Vivien. Rajtuk kívül több önkéntes diáksegítőm is lesz, szintén SZÍNES kitűzőt fognak viselni.

Önök is fognak kapni érkezéskor a bejáratnál iskolai pecsétes kitűzőt RENDEZŐ felirattal. A váltáskor az újak keressék meg a posztokon a leváltandó szülőket és vegyék át a kitűzőket, adják át az infókat.

**Feladatok, tudnivalók az egyes felügyeleti posztokon**

**A főbejáratnál ügyelőknek:**

Határozottan, (többszöri felszólítás esetén tanúk előtt, tehát lehetőleg ügyelőtársukkal együtt) figyelmeztessék a bejárat előtt **dohányozni kívánók**at, hogy tartsák be az 5 m-es távolságot és csak a kijelölt helyen dohányozzanak!

Ellenőrizzék a **belépőjegyek**et! Némelyiken *Tiszteletjegy, Végzős és Szereplők* feliratos pecsét lesz látható, ezek a kedvezményes jegyek, nincs velük különösebb teendő. A jegyek zömén nem lesz pecsét.

Néhány éve **a vendégek csuklójára fehér karszalagot kell felhelyezni** belépéskor és meg kell kérni őket, hogy a rendezvény teljes időtartama alatt tartsák azt magukon, egészen addig, amíg végleg el nem hagyják a helyszínt! Ez reményeink szerint nagyban megkönnyíti majd a főbejáratnál ügyelők dolgát, amikor a vendégek dohányozni, levegőzni, vagy az autókhoz akarnak kimenni, majd visszajönni. A karszalag fehér színű, rajta feketével szerepel az iskola neve két logó között. A *Végzős és Szereplők* pecsétes belépővel rendelkezők NEM kapnak karszalagot. Mivel ők fellépők, nem akarjuk őket „elcsúfítani”.

A 15-18 óráig tartó idősávban egy-egy szülőt illetve kollégát megkérünk majd, hogy a bejáratnál felállítandó asztalnál **vállalja a jegyek árusítását**. Darabjuk 2500 Ft, mi adunk kis fémkazettát a pénznek, illetve nyugtatömböt. Ha valamelyik diákunk, vendégünk jelezné, hogy több jegyet vásárolt elővételben a kelleténél, akkor kérjük, írják fel a (diák) nevét, telefonszámát és próbálják az ő jegyét eladni a helyszínen, hogy visszaadhassuk a pénzt! Elszórtan minden évben akad 6-8 ilyen eset, és a helyszínen kb. 80 jegyet szoktunk még eladni.

**Kollégák, az iskola dolgozói és hozzátartozóik, a felügyeletet vállaló szülők és 10 év alatti gyerekek számára a belépés ingyenes.** A kollégákat és hozzátartozóikat jegy hiányában is engedjék be, ha az együtt érkezők közül legalább egyikük rajta lesz azon a listán, amit majd leadunk Önöknek a portán!

Valamint ezen kívül lesz még egy lista a jegy nélkül beengedendő vendégekről. (Itt általában fotósokról, videósokról, sminkesekről van szó.) Kétséges esetben hívjanak engem a 06 20 928 2648 - as számon.

**Az öltözői folyosón ügyelők:**

 Arra figyeljenek, hogy tilos a folyosóra székeket kipakolni, ott akár a földre is leülni, semmilyen módon nem szabad a folyosót szűkíteni, átjárhatatlanná tenni. A folyosó végén lévő **pánikzáras ajtón** keresztül minden irányban TILOS a közlekedés, az csak vész esetén használható!

Figyelmeztessék a diákokat rendszeresen, hogy a hajszárítókat, hajvasalókat ne hagyják bekapcsolva!

Lesz nálunk a színpad melletti asztalon egy doboz tűvel, cérnával, ollóval, némi ragtapasszal, cellux-szal, ha ilyen dolgokkal megoldható probléma merül föl, oda küldjék a gyerekeket!

A színpad mögött lógó bordó-fekete függöny mögötti részen lesz felállítva 2 db **nagy ruhatári fogas**, oda lehet majd a bál vége felé a fiúknak **leadni a bezsákolt frakkokat,** valamint a **palotásos fiúk, lányok is** oda akasszák a jelmezeiket, ha végeztek, senki ne vigye azokat haza a csarnokból!

A diákok öltözőit reggel kinyitjuk, a kulcsokat estig magunknál tartjuk, azok napközben nem zárhatóak.

**A lelátón ügyelőknek:**

A lelátóról nincs közvetlen lejárat a küzdőtérre, csak a fenti körfolyosó felől, felülről közelíthetőek meg a nézőtér kék, sárga támlás ülései.  Kérjék arra a vendégeket, hogy lehetőleg először a lenti sorokban, a középső székektől indulva foglaljanak helyet, és így töltsék fel az ülőhelyeket. **A lépcsőkön ülni, az ülések mögötti folyosón állni szigorúan TILOS!** Ha beteltek az ülőhelyek, irányítsák a vendégeket a küzdőtér szélén felállított, kijelölt széksorokhoz, onnan is lehet nézni a műsort!

Két hosszú és egy rövid lelátónk van. A hosszú lelátóknál jelölni fogjuk nagy plakátokkal, hogy mely osztályok fognak a SZALAGTŰZÉSKOR és a táncok zöménél arccal arra felé lenni, az érintett szülőknek érdemes ezt figyelni. A rövid lelátó jobb oldalának alsó néhány sorát kizárólag a tanároknak fogjuk fenntartani.

**A küzdőtéren ügyelőknek:**

A mellékletben található *menekülési útvonalak* térképről talán kivehető, hogyan néz ki a küzdőtér. Több bejárata van, ezen kívül körben található még a szélén a színpad, a technikusi pult, ezek előtt tilos közlekedni.

Lesz még néhány asztal a videós csapatnak, ezek előtt fokozott óvatossággal el lehet haladni.

Valamint ott lesz a sok felállított széksor. A színpadhoz közel eső, jobb és baloldalon lévő 2-2 első széksor bizonyos része a végzősöknek lesz fenntartva. Ezt jelöljük majd.

Arra kell ügyelni, és a vendégek figyelmét felhívni, hogy NE maradjanak állva az ajtókban, akadályozva ezzel a közlekedési útvonalakat és kockáztatva a hatósági büntetést!

Szülők lehetőség szerint NE filmezzenek, fotózzanak a tánctér széléről, NE zavarják a kitűzőt viselő közös videósainkat, fotósainkat! A tűzésnél kifejezetten csak tisztes távolban lehetnek a két kamerától, amelyek az ofők mögött lesznek.

Mindezekre több fórumon is felhívjuk a figyelmet és a műsor legelején a mikrofonban is el fogjuk mondani a legfontosabbakat. Kérjük, hogy az ügyelők mindig adják tovább az infókat az őket váltó szülőtársaknak.

**Ha mindez nem tántorította el Önöket, akkor kérem, ne felejtsék visszaküldeni/eljuttatni a kitöltött, aláírt NYILATKOZATOKAT.**

További, folyamatosan frissülő infók a szalagavató általunk szerkesztett Facebook oldalán olvashatók, kérjük a szülőket is, hogy kedveljék, kövessék az oldalt.

[www.facebook.com/apaczaibal](http://www.facebook.com/apaczaibal)

Általános, illetve a végleges információk:

[meridian.apaczai.elte.hu/bal](http://meridian.apaczai.elte.hu/bal)

Minden szervező és szereplő nevében előre is ezer köszönet!!!!!!!!!!

Üdvözlettel:

Véssey Miklós

vmiki2300@gmail.com